Mugabe regime “steel” glo $2 miljard se diamanteVolgens ŉ diamanthandel-organisasie is diamante ter waarde van sowat $2 miljard van Zimbabwe se oostelike diamantvelde gesteel en gebruik om president Robert Mugabe se regerende sirkel te verryk. Partnership Africa Canada (PAC), ŉ lid van die Kimberley Process, die wêreldregulerende liggaam vir diamanthandel, het Maandag ŉ verslag uitgereik wat beweer dat Zimbabwe se Marange-velde deur die Mugabe regime geplunder is. Luidens die verslag het ŉ groot gedeelte van die inkomste uit die velde nooit die staat se koffers bereik nie. Die PAC-verslag, wat Maandag bekendgestel is, om met die Zimbabwiese regering se konferensie in Victoria Falls oor diamanthandel saam te val, is ŉ donker wolk oor die Mugabe regime se poging om internasionale respek vir sy edelgesteente-handel in te win.